SIHTASUTUSE TARTU KIIRABI JUHATUSE LIIKME VALIMISEKS LÄBIVIIDAVA AVALIKU KONKURSI TINGIMUSED JA KORD

**Üldsätted**

1. Sihtasutuse Tartu Kiirabi (edaspidi Kiirabi) juhatuse liige valitakse avaliku konkursi korras ajavahemikuks 01.01.2022 -31.12.2026.

2. Juhatuse liikmeks võib kandideerida teovõimeline füüsiline isik, kellel on oma ülesannete täitmiseks vajalikud teadmised, haridus ja isikuomadused.

3. Juhatuse liikmega sõlmitakse teenistusleping.

4. Juhatuse liikme vastutusvaldkond on haldusjuhtimine, hädaolukordadeks valmisoleku tagamine, infotehnoloogia- ja arendusvaldkond.

5. Juhatuse liikmeks kandideerijale punktis 4 nimetatud valdkonnas esitatavad nõuded:

5.1. kõrgharidus (eelistatult meditsiini erialal);

5.2. vähemalt 3-aastane juhtimistöö kogemus (soovitavalt tervishoiuasutuses);

5.3. kogemused arendusvaldkonnas, teadmised hädaolukordadeks valmisolekust;

5.4. kõrge pingetaluvus ja hea analüüsivõime;

5.5. hea suhtlemisoskus ja meeskonnatööle orienteeritus;

5.6. väga hea eesti keele oskus kõnes ja kirjas;

5.7. hea inglise oskus kõnes ja kirjas, kasuks tuleb hea vene keele oskus nii kõnes kui kirjas;

5.8. kandideerija peab olema vaktsineeritud COVID-19 vastu.

**Konkursi väljakuulutamine**

6. Kiirabi avaldab konkursiteate hiljemalt 11.10.2021 ajalehes Postimees ning Tartu Kiirabi, Tartu Ülikooli Kliinikumi ja Tartu linna kodulehel.

7. Konkursiteate sisu on alljärgnev:

SA Tartu Kiirabi kuulutab välja konkursi juhatuse liikme valimiseks ajavahemikuks 01.01.2022 -31.12.2026.

Juhatuse liikme vastutusvaldkonnaks on haldusjuhtimine, hädaolukordadeks valmisoleku tagamine, infotehnoloogia- ja arendusvaldkond. Juhatuse liikmeks kandideerija peab vastama SA Tartu Kiirabi põhikirjas juhatuse liikmele esitatud nõuetele, olema innovatsioonimeelne, kõrge pingetaluvusega ja hea analüüsivõimega, hea suhtlemisoskusega ja meeskonnatööle orienteeritud, omama väga head eesti keele oskust kõnes ja kirjas ning head inglise keele oskust kõnes ja kirjas, kasuks tuleb hea vene keele oskus nii kõnes kui kirjas.

Juhatuse liikmeks kandideerijal peab olema kõrgharidus, kandideerimisel tuleb kasuks kõrgharidus meditsiini (tervise) alal, erialane töökogemus meditsiiniasutuses, vähemalt 3-aastane juhtimistöö kogemus (soovitavalt tervishoiuasutuses) ja avaliku esinemise oskus.

Varasem osalemine arendusprojektides on eeliseks.

Kandideerijal peavad olema teadmised võimalikest hädaolukordadest ning nende lahendamise põhimõtetest, kasuks tuleb varasem osalemine meditsiiniliste hädaolukordade lahendamisel.

Kandideerija peab olema vaktsineeritud COVID-19 vastu.

Konkursil osalemiseks tuleb kandideerijal esitada:

 • avaldus nõukogu esimehele, milles kandidaat selgitab oma motivatsiooni juhatuse liikme ametikohale asumiseks ja esitab soovitud ametitasu;

• elulookirjeldus;

• haridust tõendavate dokumentide koopiad;

• immuniseerimise tõend;

• visioon SA Tartu Kiirabi arengust järgneva 5 aasta jooksul (1-3 lk).

Kandideerimisdokumendid juhatuse liikme konkursil osalemiseks esitatakse hiljemalt **1. novembril 2021 kell 12.00** digitaalselt allkirjastatuna nõukogu esimehele e-kirjaga maret.tark@kliinikum.ee ja aadressile reet.kasak@kiirabi.ee või tuuakse isiklikult aadressil Riia 18, Tartu.

Kandideerida soovijatele jagab informatsiooni konkursi kohta Reet Kasak (reet.kasak@kiirabi.ee, tel 5270223). Kandideerimistingimused on leitavad [www.tartu.kiirabi.ee](http://www.tartu.kiirabi.ee).

**Konkursil osalemine**

8. Konkursil osalemiseks on kandideerida soovivad isikud kohustatud konkursiteates nimetatud ajaks esitama:

8.1 avalduse nõukogu esimehe nimele, milles kandidaat selgitab oma motivatsiooni juhatuse liikme ametikohale asumiseks ja esitab soovitud ametitasu;

8.2. elulookirjelduse;

8.3. haridust tõendavate dokumentide koopiad;

8.4. visiooni Tartu kiirabi arengust järgneva 5 aasta jooksul (1-3 lk);

8.5. immuniseerimise tõendi.

9. Elulookirjeldus peab sisaldama vähemalt järgmisi andmeid:

9.1. ees- ja perekonnanimi;

9.2. sünniaeg (päev, kuu, aasta);

9.3. elukoht ja kontakttelefon, e-posti aadress;

9.4. erialane kvalifikatsioonikategooria;

9.5. hariduskäik ja täiendkoolitused (õppeasutus, erialane, kutsealane ja ametialane ettevalmistus, kursuste nimetus, õppimise aeg);

9.6. töökäigu kirjeldus (töötamise loetelu kuu täpsusega, sh kaasnenud vastutuse lühiiseloomustus);

9.7. arendusprojektides osalemine (aeg, projekti lühikirjeldus);

9.8. juhtimisalase töö üldiseloomustus, informatsioon osalemise kohta erinevates otsustuskogudes;

9.9. andmed lisaoskuste kohta (keele-, arvutioskus jm);

9.10. andmed isikuomaduste kohta;

9.11. isikute kontaktandmed, kelle poole võib pöörduda konkursil osaleja kohta tööalaste andmete saamiseks.

10. Punktis 9 loetletud dokumendid saadab konkursil osaleja digitaalselt allkirjastatuna e - kirjaga või toob isiklikult konkursiteates avaldatud aadressil.

11. Kõik saabuvad avaldused registreeritakse vastavalt Kiirabi asjaajamiskorrale. Registreerida tuleb järgmised andmed konkursil osaleja ja esitatud dokumentide kohta:

11.1. ees- ja perekonnanimi;

11.2. avalduse saabumise kuupäev;

11.3. avaldusele lisatud dokumentide loetelu.

12. Kõigi avalduste laekumise järgselt edastab Kiirabi personalijuht nõukogu liikmetele konkursil osalejate dokumendid.

13. Nõukogu liikmed ja teised konkursiga seotud Kiirabi töötajad on kohustatud hoidma saladuses konkursil osalejate isikud ja neile teatavaks saanud andmed kandidaatide töö- ja eraelu kohta ning tagama, et kandideerimiseks esitatud dokumendid ei satuks mitteasjaomaste isikute kätte.

14. Kiirabi nõukogu esimehel on õigus teha järelepärimisi kandidaatide esitatud andmete täpsustamiseks või kontrollimiseks.

15. Kandidaadil on õigus tutvuda käesolevate konkursitingimustega ja loobuda kandideerimast konkursi igas etapis. Konkursist osavõtust loobumiseks tuleb esitada nõukogu esimehe nimele kirjalik avaldus (soovitavalt digitaalselt allkirjastatuna).

16. Kandidaadil ei ole õigust tutvuda teiste kandidaatide esitatud dokumentide ega nõukogu koosoleku protokollidega.

**Konkursi läbiviimine**

17. Konkursi viib nõukogu läbi kahes voorus koosolekute korraldamisega.

18. Dokumendivoorus valivad nõukogu liikmed avalikul hääletusel kandidaatide poolt esitatud dokumentide alusel edasipääsejad konkursi teise, vestlusvooru.

19. Dokumendivooru tulemused teatab Kiirabi personalijuht kõigile kandidaatidele hiljemalt järgmisel tööpäeval, edastades vestluse aja vestlusvooru valitud kandidaatidele.

20. Nõukogu liikmed valivad pärast vestlusvooru avaliku hääletusega välja kandidaadi juhatuse liikme teenistuslepingu sõlmimise läbirääkimiste alustamiseks. Häälte võrdse jagunemise korral langetatakse otsus liisu heitmise teel.

21. Nõukogu nimel peab läbirääkimisi juhatuse liikme teenistuslepingu sõlmimiseks nõukogu esimees. Teenistusleping tuleb sõlmida hiljemalt 01.01.2022.

22. Kui teenistuslepingu sõlmimiseks ei saavutata kandidaadiga 2 nädala jooksul kokkulepet, teeb edasise suhtes otsuse nõukogu.

23. Läbirääkimiste tulemusest teatab nõukogu esimees e-kirjaga nõukogu liikmetele. Pärast teenistuslepingu sõlmimist teatab Kiirabi personalijuht kõigile mittevalitud kandidaatidele konkursi tulemustest.

24. Käesolevates tingimustes kehtestatud tähtaegu võib muuta nõukogu esimehe otsusel.